**Jukka Raitala** (s. 15. syyskuuta 1988 Kerava) on suomalainen jalkapalloilija, joka pelaa puolustajana HJK:ssa. Molempijalkaisena pelaajana Raitala on urallaan pelannut niin vasempana laitapuolustajana, oikeana laitapuolustajana kuin myös topparina.

Raitala nousi HJK:n edustusjoukkueeseen kaudella 2007. Hän voitti HJK:n riveissä Suomen Cupin 2008 ja oli mukana Suomen mestaruuden voittaneessa joukkueessa kaudella 2009. Raitala siirtyi elokuussa 2009 lainasopimuksella Saksan Bundesligan Hoffenheimiin, minkä jälkeen hän pelasi 2. Bundesligassa, Espanjan La Ligassa, Hollannin Eredivisiessä, Tanskan Superligassa ja Norjan Tippeligaenissa. Joulukuussa 2016 Raitala siirtyi Pohjois-Amerikan MLS:n Columbukseen ja joulukuussa 2017 Montrealiin. Raitala voitti Montrealin riveissä kaudella 2019 Kanadan Cupin ja toimi kaudella 2020 joukkueen kapteenina. Tammikuussa 2021 Raitala siirtyi Minnesota Unitediin, josta hän palasi Suomeen ja HJK:hon kaudeksi 2022.

A-maajoukkueessa Raitala debytoi 20-vuotiaana vuonna 2009 Japania vastaan. Raitala on ollut mukana Suomen joukkueessa EM-karsinnoissa 2010–11, MM-karsinnoissa 2012–13, EM-karsinnoissa 2014–15, MM-karsinnoissa 2016–17, Kansojen liigassa 2018 ja EM-karsinnoissa 2019, Kansojen liigassa 2020, EM-kisoissa 2021 ja MM-karsinnoissa 2021. Raitala kuului Suomen joukkueeseen myös vuoden 2009 alle 21-vuotiaiden EM-kisoissa.

Suomen Palloliitto valitsi Raitalan nuorten maajoukkueen parhaaksi pelaajaksi 2009.

Seurajoukkueet
--------------

### HJK

Raitalan pelaajaura aikuisten tasolla alkoi kaudella 2006, kun hän nousi HJK:n Ykkösessä pelanneen reservijoukkue Klubi 04:n kokoonpanoon. HJK:n edustusjoukkueessa ja Veikkausliigassa Raitala debytoi 18-vuotiaana, kun Keith Armstrong vaihtoi hänet kentälle 26. huhtikuuta 2007 ottelussa HJK–AC Oulu. Raitala pelasi ensimmäisellä liigakaudellaan 23 ottelua sekä kaikki HJK:n neljä UEFA Cupin karsintaottelua. Kaudella 2008 Raitala pelasi HJK:ssa 23 liigaottelua. HJK voitti kaudella 2008 Suomen Cupin ja Raitala pelasi avauskokoonpanossa myös Cupin finaalissa FC Honkaa vastaan. Huhtikuussa 2009 Raitalan sopimusta HJK:n kanssa jatkettiin kauden 2011 loppuun. Raitala pelasi kaudella 2009 elokuun loppuun mennessä 20 ottelua ja kaksi Eurooppa-liigan karsintaottelua.

### 1899 Hoffenheim

Raitala siirtyi elokuussa 2009 seuraavan vuoden huhtikuuhun yltäneellä lainasopimuksella Saksan Bundesligassa pelanneeseen Hoffenheimiin. Raitala debytoi Bundesligassa 14. maaliskuuta 2010 ottelussa Hoffenheim–Werder Bremen. Raitala pelasi kauden 2009–2010 pääasiassa Hoffenheimin reservijoukkueessa ja edustusjoukkueessa pelejä kertyi vain kaksi. Hoffenheim ilmoitti kuitenkin huhtikuussa 2010 käyttävänsä lainasopimukseen sisältyneen osto-option, ja Raitala teki seuran kanssa neljän vuoden sopimuksen. Siirtosummaa ei julkistettu, mutta lehtitietojen mukaan Hoffenheim maksoi Raitalasta HJK:lle 250 000 euroa.

Hoffenheim lainasi Raitalan elokuussa 2010 koko kauden mittaisella lainasopimuksella 2. Bundesligassa pelanneeseen Paderborniin. Raitala debytoi 2. Bundesligassa 10. syyskuuta 2010 ottelussa Paderborn–Union Berlin. Raitala pelasi kauden aikana 29 ottelua, ja Paderborn oli kaudella 2010–2011 2. Bundesligassa kahdestoista.

Heinäkuussa 2011 Hoffenheim lainasi Raitalan kesäkuun 2012 loppuun kestävällä lainasopimuksella Espanjan Primera Divisiónissa pelanneeseen Osasunaan. Raitala debytoi Espanjan liigassa 28. elokuuta 2011 ottelussa Atlético Madrid–Osasuna. Raitala pelasi Osasunassa 17 ottelua. Yksi kauden kohokohdista oli Osasunan kotivoitto FC Barcelonasta maalein 3–2. Raitala pelasi ottelussa 90 minuuttia. Osasuna oli sarjassa kaudella 2011–2012 seitsemäs, eikä seura käyttänyt Raitalan lainasopimukseen sisältynyttä osto-optiota.

### Heerenveen

Raitala siirtyi kesäkuussa 2012 neljän vuoden sopimuksella Hollannin Eredivisiessä pelanneeseen Heerenveeniin. Raitala debytoi Eredivisiessä 12. elokuuta 2012 ottelussa Heerenveen–NEC. Raitala pelasi kaudella 2012–2013 yhteensä 18 sarjaottelua. Liigaotteluiden lisäksi Raitala pelasi kolme Eurooppa-liigan karsintojen ottelua. Heerenveenin alkukausi oli heikko, mutta joukkue nousi lopulta sarjassa kahdeksanneksi. Raitala aloitti kauden 2013–2014 loukkaantuneena ja jäi lopulta kauden aikana Heerenveenin vakiokokoonpanon ulkopuolelle. Raitala pelasi vain kahdessa sarjaottelussa ja Heerenveenin reservijoukkueessa. Heerenveen oli kaudella 2013–2014 Eredivisiessä viides. Raitala pelasi syyskaudella 2014 kuudessa sarjaottelussa, ja hän teki 8. marraskuuta 2014 ammattilaisuransa ensimmäisen maalin Eredivisien ottelussa Heerenveen–Go Ahead Eagles. Raitala purki kuitenkin sopimuksensa Heerenveenin kanssa helmikuussa 2015 vähäisen peliajan vuoksi.

### FC Vestsjælland

Jukka Raitala siirtyi helmikuussa 2015 loppukauden mittaisella sopimuksella Tanskan Superligassa pelanneeseen FC Vestsjællandiin. Raitala debytoi Superligassa 22. helmikuuta 2015 ottelussa FC København–Vestsjælland. Raitala pelasi kevätkauden 2015 aikana yhteensä 15 Tanskan liigan ottelua. Raitala pelasi myös Tanskan cupin finaalissa, jonka Vestsjælland hävisi Københavnille. Vestsjælland oli Superligassa yhdestoista ja putosi sarjasta kauden päätteeksi. Raitala jatkoi syyskaudella 2015 Tanskassa AaB:n riveissä. Vastuu jäi kuitenkin vähäiseksi ja Raitala pelasi syksyn aikana vain viidessä Tanskan liigan ottelussa.

### Sogndal

Jukka Raitala siirtyi helmikuussa 2016 vuoden sopimuksella Norjan Tippeligaenissa pelanneeseen Sogndaliin. Raitala debytoi Tippeligaenissa 13. maaliskuuta 2016 ottelussa Bodø/Glimt–Sogndal. Raitala vakiinnutti paikkansa joukkueen vasempana pakkina ja hän pelasi 28 ottelua avauskokoonpanossa. Raitala teki kauden aikana myös yhden maalin. Sogndal oli kaudella 2016 Tippeligaenissa yhdestoista.

### Columbus Crew

Raitala Columbus Crew'n riveissä 2017.
Jukka Raitala siirtyi joulukuussa 2016 Pohjois-Amerikan MLS:ssa pelanneeseen Columbus Crew:n riveihin. Raitala debytoi MLS:ssa 4. maaliskuuta 2017 ottelussa Columbus–Chicago. Raitala pelasi kauden 2017 aikana yhteensä 28 sarjaottelua sekä kaksi pudotuspeliottelua. Columbus oli kaudella 2017 MLS:n itäisessä konferenssissa viides, ja joukkue eteni pudotuspeleissä konferenssin finaaliin, mutta hävisi sen Torontolle.

### Montreal Impact

Jukka Raitala siirtyi joulukuussa 2017 MLS:n laajennusvaraustilaisuudessa ensin tulokasseura Los Angelesiin, joka kauppasi Raitalan oikeudet Montreal Impactiin. Raitala debytoi Montrealin riveissä 5. maaliskuuta 2018 ottelussa Vancouver–Montreal. Raitala pelasi kauden 2018 aikana yhteensä 28 sarjaottelua, ja hän teki kauden aikana myös yhden maalin. Montreal oli kaudella 2018 MLS:n itäisessä konferenssissa seitsemäs, eikä joukkue päässyt pudotuspeleihin.

Raitala jatkoi Montrealissa joukkueen avainpelaajana kaudella 2019. Hän pelasi kauden aikana yhteensä 26 sarjaottelua, joista 23 avauskokoonpanossa. Montreal oli kaudella 2019 MLS:n itäisessä konferenssissa yhdeksäs. Montreal eteni kauden aikana Kanadan Cupin kaksiosaiseen finaaliin, jossa se kohtasi Toronton. Montreal voitti vuoden 2019 Kanadan mestaruuden rangaistuspotkujen jälkeen, ja se pääsi Pohjois-Amerikan Mestarien liigaan seuraavalla kaudella. Raitala pelasi molemmissa finaaliotteluissa avauskokoonpanossa.

Raitala nimitettiin Montrealin kapteeniksi kaudeksi 2020, kun edelliskauden kapteeni Ignacio Piatti siirtyi pois seurasta. MLS:n kausi ehti alkaa helmikuussa, mutta se keskeytyi maaliskuussa 2020 neljäksi kuukaudeksi maailmanlaajuisen koronaviruspandemian vuoksi. Raitala pelasi joukkueen kapteenina kauden aikana yhteensä 15 sarjaottelua. Montreal oli edelliskauden tapaan kaudella 2020 MLS:n itäisessä konferenssissa yhdeksäs, eikä se päässyt MLS:n pudotuspeleihin. Mestarien liigassa Montreal eteni puolivälieriin, jossa se hävisi otteluparinsa hondurasilaiselle Olimpialle.

### Minnesota United

Jukka Raitala siirtyi tammikuussa 2021 MLS:ssa pelaavan Minnesota Unitedin riveihin. MLS:n kaudella 2021 Raitalan vastuu jäi kuitenkin vähäiseksi, vain yhdeksään otteluun. Minnesota sijoittui läntisessä konferenssissa viidenneksi ja eteni pudotuspeleihin, jossa se kuitenkin joutui taipumaan Portland Timbersille ensimmäisellä kierroksella.

### Paluu HJK:hon

Joulukuussa 2021 HJK tiedotti solmineensa Raitalan kanssa kahden vuoden sopimuksen. Raitala nimettiin myös heti HJK:n kapteenistoon. Ensimmäisellä kaudellaan Raitala pelasi yhteensä 23 ottelua HJK:n edetessä Veikkausliigan mestaruuteen. Raitala oli myös avauskokoonpanossa viidessä HJK:n Eurooppa-liigan lohkovaiheen ottelussa; ainoastaan kotiottelu AS Romaa vastaan jäi väliin aiemmalla kierroksella Ludogoretsia vastaan saadun punaisen kortin vuoksi.

Kaudella 2023 Raitala pelasi 20 liigaottelua ja pääsi juhlimaan jälleen Veikkausliigan mestaruutta. Hän pelasi myös neljässä Konferenssiliigan lohkovaiheen ottelussa. Raitalalle ei kuitenkaan tarjottu jatkosopimusta kauden päätteeksi.

### Gnistan

Joulukuussa 2023 Raitala solmi kaksivuotisen sopimuksen Veikkausliigaan nousevan Gnistanin kanssa.

Maajoukkue
----------

Jukka Raitala debytoi ikäluokkansa (1988) maajoukkueessa 14-vuotiaana 8. huhtikuuta 2003 Dublinissa pelatussa ottelussa Irlanti–Suomi. Raitala pelasi oman ikäluokkansa maajoukkueessa 19 maaottelua ja vuotta vanhempien (1987) maajoukkueessa yhdeksän maaottelua.

Alle 21-vuotiaiden maajoukkueessa Raitala debytoi 18-vuotiaana 6. helmikuuta 2007 Corradinossa pelatussa ottelussa Malta–Suomi. Raitala kuului Suomen vakiomiehistöön vuoden 2009 alle 21-vuotiaiden EM-kisojen karsintaotteluissa. Raitala valittiin myös Suomen joukkueeseen EM-kisojen lopputurnaukseen, ja hän pelasi täydet minuutit kaikissa Suomen kolmessa ottelussa. Raitala kuului Suomen vakiomiehistöön myös vuoden 2011 alle 21-vuotiaiden EM-kisojen karsintaotteluissa. Raitala pelasi yhteensä 26 nuorten maaottelua.

A-maajoukkueessa Raitala debytoi 20-vuotiaana, kun Stuart Baxter vaihtoi hänet kentälle 4. helmikuuta 2009 Tokiossa pelatussa maaottelussa Japani–Suomi. Ensimmäisen arvokisojen karsintaottelun Raitala pelasi 3. kesäkuuta 2011, kun Mixu Paatelainen valitsi hänet avauskokoonpanoon Serravallessa pelatussa vuoden 2012 EM-kisojen karsintojen ottelussa San Marino–Suomi. Raitala vakiinnutti paikkansa A-maajoukkueessa kesän 2011 aikana. Raitala on ollut mukana Suomen joukkueessa EM-karsinnoissa 2010–11, MM-karsinnoissa 2012–13, EM-karsinnoissa 2014–15, MM-karsinnoissa 2016–17, Kansojen liigassa 2018, EM-karsinnoissa 2019, Kansojen liigassa 2020 ja MM-karsinnoissa 2021. EM-kisoissa 2021 Raitala oli oikeana puolustajana avauskokoonpanossa jokaisessa Suomen kolmessa alkulohko-ottelussa.

Syyskuussa 2022 Raitala ilmoitti päättävänsä maajoukkueuransa. Hän ehti pelata yhteensä 64 A-maaottelua.

Saavutukset
-----------

### Seurat

**HJK**

* Suomen Cup (1): 2008
* Veikkausliiga (1): 2009, 2022, 2023
* Liigacup (1): 2023

**Montreal**

* Kanadan Cup (1): 2019

### Henkilökohtaiset

* Nuorten maajoukkueen paras pelaaja (1): 2009

Tilastot
--------

### Kausi kaudelta

*Tilanne 12. joulukuuta 2023.*

| Kausi | Seura | Sarja | O | M |
| --- | --- | --- | --- | --- |
| 2006 | Klubi 04 | Ykkönen(2) | 20 | 0 |
| 2007 | HJK | Veikkausliiga | 23 | 0 |
| Klubi 04 | Ykkönen(2) | 2 | 0 |
| 2008 | HJK | Veikkausliiga | 23 | 0 |
| 2009 | HJK | Veikkausliiga | 20 | 0 |
| 2009–2010 | 1899 Hoffenheim | Bundesliga | 2 | 0 |
| 2010–2011 | 1899 Hoffenheim | Bundesliga | 0 | 0 |
| SC Paderborn | 2. Bundesliga(2) | 29 | 0 |
| 2011–2012 | 1899 Hoffenheim | Bundesliga | 0 | 0 |
| Osasuna | Primera División | 17 | 0 |
| 2012–2013 | SC Heerenveen | Eredivisie | 18 | 0 |
| 2013–2014 | SC Heerenveen | Eredivisie | 2 | 0 |
| 2014–2015 | SC Heerenveen | Eredivisie | 6 | 1 |
| FC Vestsjælland | Superliga | 15 | 0 |
| 2015–2016 | AaB | Superliga | 5 | 0 |
| 2016 | Sogndal | Tippeligaen | 28 | 1 |
| 2017 | Columbus Crew | MLS | 28 | 0 |
| 2018 | Montreal Impact | MLS | 28 | 1 |
| 2019 | Montreal Impact | MLS | 26 | 0 |
| 2020 | Montreal Impact | MLS | 13 | 0 |
| 2021 | Minnesota United | MLS | 9 | 0 |
| 2022 | HJK | Veikkausliiga | 23 | 0 |
| 2023 | HJK | Veikkausliiga | 20 | 0 |
| Yhteensä | 357 | 3 |

(2) Toinen sarjataso.

Lähteet
-------

1. ↑  Raitalan seuratilastot Transfermarktin sivuilla
2. ↑  Jukka Raitala *HJK Helsinki*. Viitattu 26.5.2022.
3. ↑  HJK:n Jukka Raitalan sopimukseen kaksi lisävuotta Helsingin Sanomat 21.4.2009.
4. ↑  Jukka Raitala siirtyy Bundesliigaan Helsingin Sanomat 31.8.2009.
5. ↑  Bundesliigan Hoffenheim osti Jukka Raitalan Helsingin Sanomat 2.4.2010.
6. ↑  1899 zieht Option für Raitala Kicker 1.4.2010.
7. ↑  Pikkuhuuhkajien laitapakki lainalle 2. Bundesliigaan Iltalehti 31.8.2010.
8. ↑  Suomalaispakin siirto La Ligaan varmistui YLE Urheilu 28.7.2011.
9. ↑  Raitala heti tositoimiin La Ligassa YLE Urheilu 28.8.2011.
10. ↑  Barcelona nöyrtyi Raitalan paluuottelussa YLE Urheilu 11.2.2012.
11. ↑  Espanjalaissivustot: Raitala ei jatka Osasunassa YLE Urheilu 18.5.2012.
12. ↑  Jukka Raitala sopimukseen Heerenveenin kanssa YLE Urheilu 6.6.2012.
13. ↑  Huuhkajapakki siirtyy Tanskaan YLE Urheilu 7.2.2015.
14. ↑  Huuhkajapakki löysi uuden seuran Tanskan pääsarjasta Ilta-Sanomat 17.7.2015.
15. ↑  Taas suomalaisfutaaja siirtyi Norjaan Ilta-Sanomat 12.2.2016.
16. ↑  Huuhkajien Raitala uudesta haasteestaan MLS:ssä – "sopeudun nopeasti eri tyyleihin" YLE Urheilu 26.12.2016.
17. ↑  Huuhkajien puolustaja vaihtoi maisemaa kahdesti parissa tunnissa – tulokasseura kauppasi oikeudet heti eteenpäin Ilta-Sanomat 12.12.2017.
18. ↑  Huuhkajien kaksikko juhlii Kanadan mestaruutta – pääsylippu myös Mestarien liigaan SuomiFutis 26.9.2019.
19. ↑  Jukka Raitala on MLS-seura Montréal Impactin uusi kapteeni SuomiFutis 22.2.2020.
20. ↑  Huuhkajien puolustaja Jukka Raitala siirtyy Robin Lodin seuratoveriksi Minnesota Unitediin YLE Urheilu 30.1.2021.
21. ↑  Portland Timbers - Minnesota United FC, Nov 21, 2021 - MLS Cup Playoffs - Match sheet *www.transfermarkt.com*. Viitattu 26.5.2022. (englanniksi)
22. ↑  Jukka Raitala Klubiin! *HJK Helsinki*.  21.12.2021. Viitattu 26.5.2022.
23. ↑  HJK valitsi kapteeninsa: Miro Tenho kantaa nauhaa *HJK Helsinki*.  21.2.2022. Viitattu 26.5.2022.
24. 1 2  Jukka Raitala - Detailed stats *www.transfermarkt.com*. Viitattu 23.2.2023. (englanniksi)
25. ↑  Pekka Mäntylä: Jukka Raitala ei jatka HJK:ssa *HJK Helsinki*.  8.12.2023. Viitattu 12.12.2023.
26. ↑  Jalkapallo | "Olin yllättynyt" – HJK:n luottopuolustaja kertoo Aki Riihilahdelta saamastaan karusta viestistä *Helsingin Sanomat*.  11.12.2023. Viitattu 12.12.2023.
27. ↑  Jalkapallokirjat 2004–2007
28. ↑  Kanerva nimesi 22 pelaajaa, Eremenko ei mukana YLE Urheilu 25.5.2009.  Arkistoitu 3.3.2016. Viitattu 24.7.2013.
29. ↑  Jalkapallokirjat 2008–2011
30. ↑  Suomelle selkäsauna Tokiossa YLE Urheilu 4.2.2009.
31. ↑  Forssell laukoi Suomelle nihkeän voiton YLE Urheilu 3.6.2011.
32. ↑  Jukka Raitala - National team *www.transfermarkt.com*. Viitattu 26.5.2022. (englanniksi)
33. ↑  Jalkapallo | HJK-puolustaja Jukka Raitala lopettaa maajoukkueuransa – "Vuosien upea matka on sisältänyt onnistumia, pettymyksiä, iloa ja surua" *Helsingin Sanomat*.  19.9.2022. Viitattu 23.2.2023.

Aiheesta muualla
----------------

* Jukka Raitala Minnesota Unitedin sivuilla (Arkistoitu – Internet Archive)
* Jukka Raitala Palloliiton sivuilla (Arkistoitu – Internet Archive)
* Jukka Raitala Transfermarktin sivuilla

Suomen joukkue – Jalkapallon alle 21-vuotiaiden EM-kilpailut 2009
1 Jaakkola |
2 Jalasto |
3 Raitala |
4 Portin |
5 Turunen |
6 Sparv |
7 Hämäläinen |
8 M. Hetemaj |
9 Sadik |
10 Otaru |
11 Parikka |
12 Masalin |
13 Kärkkäinen |
14 Aho  |
15 Äijälä |
16 P. Hetemaj |
17 Hakola |
18 Vasara |
19 Kokko |
20 Pukki |
21 Viljanen |
22 Toivio |
23 Lehtovaara |
Valmentaja: Kanerva